Diari Oficial de la Generalitat Valenciana


Sumari del DOGV 9182, del 27-09-2021 (2021/9557)

RESOLUCIÓ de 22 de setembre de 2021, de la consellera de Justícia, Interior i Administració Pública, per la qual es deixa sense efecte la Resolució de 18 de maig de 2021, per la qual es va acordar la modalitat de teletreball en situació de crisi amb motiu de la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9182

Data del DOGV
:   27-09-2021

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2021/9557


Data del document
:   22-09-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * treball a distància
    * malaltia infecciosa
    * legislació
    * funcionari

RESOLUCIÓ de 22 de setembre de 2021, de la consellera de Justícia, Interior i Administració Pública, per la qual es deixa sense efecte la Resolució de 18 de maig de 2021, per la qual es va acordar la modalitat de teletreball en situació de crisi amb motiu de la Covid-19. [2021/9557]  
La situació de crisi sanitària causada pel SARS-COV-2 ha motivat l'adopció de successives mesures organitzatives relatives a l'activitat administrativa que garantisquen la prestació de serveis públics en l'àmbit de l'Administració de la Generalitat en condicions de seguretat per a la salut del personal empleat públic.  
És per això que, mitjançant la Resolució de 18 de maig de 2021, de la consellera de Justícia, Interior i Administració Pública, es va acordar la modalitat de teletreball en situació de crisi amb motiu de la Covid-19 respecte del personal funcionari i laboral de l'Administració de la Generalitat, la gestió de la qual corresponia a la direcció general amb competències en matèria de funció pública.  
Aquesta resolució es va adoptar en el context de la finalització de l'estat d'alarma declarat pel Reial decret 926/2020, de 25 d'octubre, i de la Resolució de 8 de maig de 2021, de la consellera de Sanitat Universal i Salut Pública, per la qual s'acorden mesures en matèria de salut pública en l'àmbit de la Comunitat Valenciana, indispensables per a la protecció de la salut en una situació en la qual encara subsisteix la crisi sanitària atés que no s'hi ha declarat formalment la seua superació.  
La recent Resolució de 6 de setembre de 2021, de la consellera de Sanitat Universal i Salut Pública, actualitza les mesures a adoptar en matèria de salut pública en evidenciar-se una evolució favorable en la situació epidemiològica en la Comunitat Valenciana que motiva l'assignació d'un nivell de risc mitjà, atés que tots els indicadors d'avaluació del nivell de transmissió presenten tendència decreixent i permeten una certa desescalada dins de la prudència.  
Per una altra part, la informació actualitzada que proporciona el Ministeri de Sanitat situa el percentatge de vacunació a Espanya en un 74,6 % de la població amb pauta completa, percentatge que en l'àmbit de la Comunitat Valenciana s'eleva a un 85,2 % sobre la població a vacunar (informació a data 15.09.2021). Tal com es recull en la Resolució de 6 de setembre de 2021, de la consellera de Sanitat Universal i Salut Pública, l'evidència recent demostra que la vacunació, si bé no eximeix de la probabilitat de contagi, sí proporciona a la immensa majoria de les persones vacunades una bona protecció contra la malaltia greu i contra l'hospitalització, i resulta efectiva per a previndre la infecció asimptomàtica i evitar la transmissió de la malaltia a altres persones.  
El Decret 49/2021, d'1 d'abril, del Consell, de regulació del teletreball com a modalitat de prestació de serveis del personal empleat públic de l'Administració de la Generalitat (d'ara en avant, Decret 49/2021), preveu en l'article 1 una modalitat de teletreball amb caràcter general mitjançant l'aprovació del corresponent programa, que és objecte de desenvolupament en el capítol II; i una modalitat de teletreball específica per a situacions de crisis que impossibiliten o dificulten l'adequada prestació presencial, amb la finalitat d'assegurar la continuïtat de l'activitat administrativa, que es desenvolupa en el capítol III.  
  
La Resolució de 18 de maig de 2021, de la consellera de Justícia, Interior i Administració Pública, que va acordar la modalitat de teletreball en situació de crisi amb motiu de la Covid-19, preveu en l'apartat quart que els seus efectes tindran caràcter temporal i s'estendran en funció de l'evolució de la crisi sanitària desencadenada per la pandèmia, no procedint l'aprovació de cap programa de teletreball dels previstos en el capítol II del Decret 49/2021 en tant es mantinga la seua vigència.  
  
L'evolució favorable de la crisi sanitària desencadenada per la Covid-19 i l'alt nivell aconseguit de vacunació de la població amb pauta completa permeten un retorn a la normalitat de l'activitat administrativa en l'àmbit de l'Administració de la Generalitat, i deixa sense efecte les previsions contingudes en la Resolució de 18 de maig de 2021 respecte a la modalitat de teletreball en situació de crisi, i permetent la possibilitat que es puguen formalitzar programes de teletreball de caràcter general dels regulats en el Capítol II del Decret 49/2021, en el seu cas.  
En conseqüència, havent-se donat compte del contingut de la present resolució a la Comissió de Control i Seguiment del Teletreball de l'Administració de la Generalitat, en la reunió de data 20 de setembre de 2021, i de conformitat amb el que es disposa en l'article 19 i disposició final primera del Decret 49/2021, d'1 d'abril, del Consell, i en l'apartat quart de la Resolució de 18 de maig de 2021, de la consellera de Justícia, Interior i Administració Pública, resolc:  
  
Primer. Objecte  
1. L'objecte de la present resolució és deixar sense efecte la Resolució de 18 de maig de 2021, de la consellera de Justícia, Interior i Administració Pública, per la qual es va acordar la modalitat de teletreball en situació de crisi amb motiu de la Covid-19, de conformitat amb el que es preveu en l'apartat quart d'aquesta.  
2. La presencialitat en els llocs de treball en la Presidència de la Generalitat i en les diferents conselleries, així com en els organismes públics que s'hi adscriuen, serà del 100 % del total d'efectius a partir de l'endemà a l'entrada en vigor de la present resolució, sense perjudici de la necessària adopció de les mesures preventives de seguretat i salut laboral per l'evolució de la crisi sanitària ocasionada per la Covid-19, d'acord amb els criteris, pautes i recomanacions que fixen les autoritats sanitàries a cada moment, així com en la normativa aplicable de prevenció de riscos laborals.  
No obstant això, el personal podrà prestar serveis en la modalitat de teletreball a l'empara d'un programa o d'un pla personal de teletreball aprovat en el marc del capítol II del Decret 49/2021.  
  
  
Segon. Àmbit d'aplicació  
La present resolució s'aplicarà a tot el personal funcionari i laboral de l'Administració de la Generalitat la gestió de la qual corresponga a la direcció general amb competències en matèria de funció pública.  
  
Tercer. Entrada en vigor  
La present resolució entrarà en vigor el dia 15 d'octubre de 2021.  
  
València, 22 de setembre de 2021.- La consellera de Justícia, Interior i Administració Pública: Gabriela Bravo Sanestanislao.